Måltidet som motiv i ”Agerhønen” og ”Babettes Gæstebud”

## Gruppearbejde:

Undersøg i en samtale, hvordan fortællingens "uhørte, indtrufne begivenhed" (vendepunkt) får betydning for de forskellige personer og for samfundet som helhed.

### Forforståelsen:

*Babette vinder et stort beløb i et fransk lotteri. Det får konsekvenser for dem alle:*

*Hun vælger at bruge dem ALLE på et overdådigt, fransk måltid for de kristne landsbyboere, der ellers er vante til klipfisk og vand. Hvorfor mon det?*

*Samfundet, der lider under bagtaleri, indre splid og kedsomhed (og dermed i praksis ikke viser sig at være det religiøse idealsamfund, søstrenes far lovede/befalede dem), går i panik idet madvarerne begynder at ankomme. Er det heksekunst? Er det djævelens værk? hvordan reagere som rettroende kristen?*

*De er for fristede til at melde afbud, men indgår en pagt om at undertrykke enhver trang til at ytre noget under måltidet (med 'tungen' - som her får en dobbelttydig betydning: tale og smage)*

**Nadveren – ritualets forvandlingskraft**

1. En hellig handling
2. Et ritual (gentagelse af et bestemt mønster: sang, bøn, tale, måltid, velsignelse):
3. Ritualet forvandler nogen eller noget fra en identitet til en ny identitet
4. *Agape* – det kristne næstekærlighedsbegreb. Universel kærlighed. I nadveren hengiver du dig til det kristen fællesskab og udtrykker næstekærlighed herigennem.
5. Den jordiske føde (brød og vin) forvandles til åndelig næring:
6. Symbol på Jesu nærvær – gøres konkret i nadveren
7. Syndsforladelse, velsignelse, nåde

Samtalecirkler

### I skal på skift være referent til det punkt, I diskuterer. Dan er et google dokument.

### Læs et emne højt ad gangen og lad snakken gå, mens referenten skriver (og deltager i et vist omfang)

**Måltidet:**

1. Hvordan fremstilles måltidet i Babettes Gæstebud (madvarernes ankomst, tilberedningen, borddækningen og selve måltidet)? Sammenlign det med måltidet i "Agerhønen".På hvilken måde kan man perspektivere til Bibelens fortælling om den sidste nadver i begge (ritualet)?

**Landsbysamfundet**:

1. Hvordan er deres reaktion skildret i fortællingen? Hvilken forvandling gennemgår de – dvs karakteriser deres samfund før, under og efter måtidet.
2. Se dette klip fra filmen: <https://www.youtube.com/watch?v=0YZKs8RR54k>
3. Diskuter citatet her:

*"I Gaderne laa Sneen saa dyb, at det var umuligt at bevæge sig fremefter i almindelig Gang. Gæsterne fra det gule hus vaklede paa Benene, satte sig brat ned eller gik ned paa alle fire, og blev herunder dækket af sne, som om de virkelig havde faaet deres Synder vasket hvide som Uld, og nu i disse nye Skind sparng og tumlede som Lam. Det var for hver af dem, velsignet at være blevet gjort til Barn igen, det var tillige en velsignet Spøg at se gamle Brødre og Søstre, der havde taget sig selv saa alvorligt, paa denne himmelske Vis gaa i barndom"*

**Babette**:

1. Hvorfor flygter Babette fra Paris? Hvad var hendes profession i Paris? Hvordan ser indbyggerne i Berlevaag på hende? Hvordan stå de to liv i kontrast til hinanden (Paris, dansk provins)?
2. Da den uhørte, udefrakommende begivenhed indtræffer, hvad vælger hun så at gøre? Hvad er for hende livets mening? Hvad er for hendes måltidets betydning? Inddrag disse citater:

*A: Babette vil forvandle et måltid, til en "Kærlighedsaffære, et ophøjet og romantisk Elskovsforhold, hvori man ikke længere formaar at skelne mellem legemlig (kropslig) sjælelig Appetit eller Mæthed"*

*(…)*

*B: "Babette sendte sin frøken et dybt Blik, et mærkeligt Blik. Der var mange Ting i det: Medlidenhed for Medlidenhed, og paa Bunden moget andet, der kunne tydes som Ringeagt. "For Deres Skyld?" (...) "Jeg er en stor Kunstner", sagde Babette. Hun ventede nogle Øjeblikke og gentog saa: "Jeg er en stor Kunstner, Mesdames"* ***Der gaar gennem Verden et langt Skrig fra Kunstnerens Hjerte: Giv mig Lov, giv mig Lejlighed til at yde mit ypperste""***

**Søstrene**:

1. Hvilken – om nogen – forvandling gennemgår søstrene før under og efter måltidet?
2. Martine og Philippa, der har forsaget alle de jordiske glæder og fortrængt alle jordiske længsler efter kærlighed og hengivet sig til deres religiøse pligter i håber om, at Gudsriget vil komme, at de vil få deres løn i himmelen, i paradiset - hvordan reagerer de?
3. Forstår de Babette? Diskuter dette citat:

*"De vil være den store Kunstner som det var Guds Mening at Du skulle være! Oh hvor du vil henrykke Englene"*

**Kaptajn Löwenhielm:**

1. Hvilken rolle spiller han undermåltidet? Hvordan tolker han gæstebuddets/ måltidets betydning. Læs nedenstående uddrag af hans tale og hav Kierkegaards tre livsstadier i tankerne.

*"Vi mennesker, mine venner, er kortsynede. Vi ved vel, at der findes nåde i universet. Men i vor menneskelige kortsynethed forestiller vi os endog den guddommelige nåde som endelig. Vi bæver da - vi bæver da, inden vi her i livet træffer vort valg. Og vi gruer, efter at have truffet det, for ikke at have valgt det rette. Men det øjeblik kommer, hvori vore øjne åbnes, og vi forstår at nåden er uendelig. Den forlanger intet andet af os, end at vi skal forvente den i Tillid og erkende den i taknemmelighed. Den stiller ingen betingelser og udvælger ikke nogen enkelt iblandt os; den deklarerer almindelig amnesti. Se! Det som vi har valgt skænkes os, og det som vi har afslået bliver os, tillige og på samme tid, tildel. Ja, det som vi har forkastet, rækkes os indtil overflod" (Blixen, Babettes Gæstebud)*

**Karen Blixen/ fortælleren:** Hvad er ifølge fortællingen - og muligvis derigennem Karen Blixen - meningen med livet? Hvem har hun mest sympati med? Hvad mon hun mener, når hun andetsteds siger at 'man må elske sin skæbne' (amor fati)?

### Diskuter novellen/ filmens Antiteser og temaer

**Fortællingen antiteser:**

* Provinsen versus den store verden
* det enkle liv versus det eventyrlige, verdenserobrende liv
* den indre, sjælelige salighed versus ydre, kropslige nydelse
* autenticitet og sandhed versus fantasi og forblændelse
* splittelse versus enhed
* Andre?

**Fortællingens temaer:**

* Længslen hjem, at føle sig fremmed og dermed ensom
* længslen efter at finde sig selv, at finde en mening med tilværelse og det liv, man er givet
* At føle sig kaldet - religiøst eller kunstnerisk
* Det eksistentielle valg - at vælge og elske sin skæbne
* Andre?